bluuebunny/crossref_metadata_2025 huggingface dataset:
Information seeking in an emerging electronic environment
Authors: Σιάτρη Ουρανία
Published: August 2021

This study seeks to examine the way academic computer scientists seek information in an emerging electronic environment. It is very important to acknowledge that the study was carried out in a time of change for the information world where the introduction of the Internet changed radically the provision of library services and as a consequence the patterns of user information seeking. The research sought to investigate whether or not the use of electronic information resources has affected communication and the flow of information among academic computer scientists in Britain and Greece. To meet the aim and objectives of the study, a combination of quantitative (questionnaires) and qualitative (interviews) research methods along with a comprehensive literature review was used. The questionnaire aimed to collect evidence concerning the use of electronic information resources and the patterns of different practices used by academics to retrieve the required information. The analysis and critical evaluation of the data draw an overall picture of the use of electronic information resources and patterns of information seeking by academic computer scientists in both countries. Further along semi-structured in-depth interviews were employed in an attempt to identify the factors which are liable to affect the information seeking behaviour of an academic. Academics in their daily quest for information employ the use of a variety of information resources such as online databases, CD-ROMs, library catalogues, printed and electronic journals, the Internet, e-mail. In most cases a combination of tools were used for the most effective means of locating information that is needed for resolving an information need. The findings of the present study also corroborate findings of other studies, which indicated that academics have incorporated use of the Internet in their daily routine. The study has shown its widespread use over a variety of activities among others teaching, supervision, research and publishing. Academics in both countries indicated their preference in using library resources as they felt that this can guarantee information quality. However, if obtaining the information involved extra effort such as a visit to the library, they could easily turn to other resources like the Internet or colleagues. Thus, use of the Internet has become an integral part of academics' work regardless of the various obstacles that they face when they use it such as lack of coherent information structure, information overload, and limited search capabilities. Moreover, research has shown that the use of electronic communication has affected both formal and informal communication as it has managed to overcome geographical barriers and time restrictions.
Μοντελοκεντρική ανάπτυξη και αρχιτεκτονική διαχείρισης διαδικτύου με επίγνωση του πλαισίου χρήσης
Authors: Καπιτσάκη Γεωργία
Published: August 2021

Η πληροφορία πλαισίου χρήσης (context) αποτελεί σημαντική παράμετρο στην ανάπτυξη και παροχή υπηρεσιών στην προσπάθεια προσφοράς προσωποποιημένων υπηρεσιών στους τελικούς χρήστες, οι οποίες λαμβάνουν υπόψη τόσο τις προτιμήσεις των χρηστών, όσο και διάφορα άλλα στοιχεία που σχετίζονται με την τρέχουσα ενασχόληση τους και τα χαρακτηριστικά του περιβάλλοντος στο οποίο βρίσκονται, όπως είναι η τοποθεσία, οι καιρικές συνθήκες, κτλ. Το πρόβλημα της διαχείρισης του πλαισίου χρήσης, καθώς και η ανάπτυξη εφαρμογών και υπηρεσιών με επίγνωση του πλαισίου χρήσης (context-awareness), έχουν γίνει ιδιαίτερα σημαντικές και ενδιαφέρουσες ερευνητικές περιοχές τα τελευταία χρόνια. Οι υπηρεσίες διαδικτύου (web services) ως η επικρατέστερη τεχνολογία για την υλοποίηση επιχειρησιακών διεργασιών και την ενσωμάτωση εφαρμογών χρησιμοποιούνται συχνά σε αυτά τα περιβάλλοντα οδηγώντας σε υπηρεσίες διαδικτύου με επίγνωση του πλαισίου χρήσης. Η παρούσα διδακτορική διατριβή ασχολείται με τη διαχείριση της πληροφορίας πλαισίου χρήσης σε υπηρεσίες διαδικτύου και εφαρμογές που αποτελούνται από υπηρεσίες διαδικτύου. Το κύριο μέλημα της προτεινόμενης λύσης είναι ο διαχωρισμός της διαχείρισης του πλαισίου χρήσης από τη λειτουργία της εφαρμογής τόσο κατά την εκτέλεση της, όσο και κατά τη διαδικασία της ανάπτυξης. Επιπλέον, βασική παράμετρος αποτελεί η δυνατότητα επαναχρησιμοποίησης υπηρεσιών διαδικτύου που λειτουργούν ως συστατικά για την ανάπτυξη μιας σύνθετης εφαρμογής. Για την εξασφάλιση των ανωτέρω, η διατριβή περιλαμβάνει μια αρχιτεκτονική διαχείρισης της πληροφορίας πλαισίου χρήσης για υπηρεσίες διαδικτύου που υλοποιείται μέσω κατάλληλης "σύλληψης" των μηνυμάτων αιτήσεων και απαντήσεων των υπηρεσιών. Επιπροσθέτως, προτείνεται μια μοντελοκεντρική μεθοδολογία για την ανάπτυξη εφαρμογών διαδικτύου που απαρτίζονται από υπηρεσίες με επίγνωση του πλαισίου χρήσης, καθώς και μια διαδικασία εύρεσης υπηρεσιών που παρέχουν πρόσβαση σε πληροφορίες πλαισίου χρήσης μέσω της αντιστοίχισής τους με κατάλληλες υπηρεσίες διαδικτύου. Μέσω της μεθοδολογίας δίνεται μια ολοκληρωμένη λύση στο πρόβλημα της ανάπτυξης εφαρμογών που αποτελούνται από υπηρεσίες διαδικτύου με επίγνωση του πλαισίου χρήσης, καθώς η πληροφορία διαχειρίζεται σε όλα τα στάδια ανάπτυξης. Το προτεινόμενο σύστημα, η μεθοδολογία και οι επιμέρους διαδικασίες περιγράφονται λεπτομερώς σε σχέση με την τρέχουσα βιβλιογραφία και επιπλέον τεκμηριώνονται με παραδείγματα της λειτουργίας τους, ενώ αξιολογούνται βάσει αναγνωρισμένων κριτηρίων.
Η μελέτη της προθυμοσίνης α (Pro Ta) στο καρκίνωμα του μαστού
Authors: Αποστολίκας Απόστολος
Published: August 2021

Η Προθυμοσίνη α (ProTa) είναι μέλος της μεγάλης οικογένειας των θυμοσινών, οι οποίες πρωτίστως παράγονται από τα κύτταρα του θύμου και ενέχεται σε πολλές λειτουργίες ανθρωπίνου οργανισμού. Ειδικά, η Προθυμοσίνη α, μεταξύ άλλων, απεδείχθη ότι συμβάλει στην ανοσολογική λειτουργία, παρεμβαίνει στον κυτταρικό πολλαπλασιασμό τόσο του καλοήθους όσο και του καρκινικού κυττάρου ενώ επηρεάζει την δράση των οιστρογόνων πάνω στο κύτταρο. Η παρούσα μελέτη αφορά στην διερεύνηση της ανοσοϊστοχημικής έκφρασης της Προθυμοσίνης α στο καρκίνωμα του μαστού και η σχέση της με την πρόγνωση και τη βιολογική συμπεριφορά του όγκου. Μελετήθηκαν 150 περιπτώσεις καρκινωμάτων του μαστού που χειρουργήθηκαν στο Νοσοκομείο «Ο Άγιος Σάββας» και εξετάστηκαν από το αντίστοιχο Παθολογοανατομικό εργαστήριο. Από αυτά τα 114 (76%) ήταν πορογενή διηθητικά αδενοκαρκινώματα του μαστού μη ειδικού τύπου (N.S.T.), τα 16 (10,7%) αφορούσαν σε ειδικό τύπο πορογενούς καρκινώματος, τα 10 (6,7%) σε λοβιακό καρκίνωμα και τέλος τα υπόλοιπα 10 (6,7%) σε μη διηθητικό (in situ) καρκίνωμα. Σε ανοσοϊστοχημικό επίπεδο η ProTa εκφράστηκε τόσο στον πυρήνα (54,9% των περιπτώσεων) όσο και στο πρωτόπλασμα (45,1% των περιπτώσεων). Βρέθηκε επίσης ότι μερικά φυσιολογικά επιθηλιακά κύτταρα του μαζικού αδένα παρουσιάζουν ήπια έκφραση της Προθυμοσίνης στον πυρήνα της. Ειδικότερα βρέθηκε ότι η ProTa εκφράζεται κυρίως πυρηνικά σε καρκινώματα χαμηλού grade και καρκινώματα ειδικού τύπου, ενώ πρωτοπλασματική έκφραση της ProTa βρέθηκε πρωτίστως σε καρκινώματα υψηλού grade και κακής πρόγνωσης. Παρατηρήθηκε επίσης ένα είδος συνέκφρασης μεταξύ της παρουσίας της ProTa και της θετικότητας του όγκου σε οιστρογονικούς υποδοχείς.
Ανάλυση πολυμεσικού περιεχομένου και κατηγοριοποίηση χρηστών σε περιβάλλοντα ηλεκτρονικής μάθησης
Authors: Τζουβέλη Παρασκευή
Published: August 2021

Οι σύγχρονες τάσεις στην ανάπτυξη συστημάτων μαθησιακής τεχνολογίας έχουν δασκαλο-κεντρικό και χρηστό-κεντρικό χαρακτήρα, οδηγώντας την έρευνα σε προσωποποιημένη πρόσβαση στις πληροφορίες. Η παρούσα διατριβή προσεγγίζει το στόχο αυτό με ανάπτυξη και χρησιμοποίηση αποτελεσματικών τεχνικών κατηγοριοποίησης και τεκμηρίωσης του εκπαιδευτικού περιεχομένου. Προτείνει επιπλέον τεχνικές αυτόματης αξιολόγησης της κατάστασης των χρηστών, αναλύοντας τη συμπεριφορά τους (κινήσεις κεφαλής, προσοχή), όπως και ανάλυσης του προφίλ κάθε χρήστη για αποτελεσματικότερη εκμάθηση του περιεχομένου. Η ανάγκη για αυτόματη κατηγοριοποίηση του πολυμεσικού περιεχομένου οδήγησε την έρευνά μας στην ψηφιακή επεξεργασία των εικόνων και ειδικότερα στην εξόρυξη γνώσης από αυτές. Στο πλαίσιο αυτό, διαπιστώθηκε η συχνή εμφάνιση προσώπων μέσα σε εικόνες πολιτιστικού, όπως ιστορικού και θρησκευτικού, περιεχομένου. Η διατριβή προτείνει ένα σύστημα ανίχνευσης προσώπων και χαρακτηριστικών τους, που βασίζεται στην υπάρχουσα γνώση για αυτά. Τέλος, για να καλυφθεί η ανάγκη για προστασία του ψηφιοποιημένου εκπαιδευτικού περιεχομένου στο σύστημα μαθησιακής τεχνολογίας, προτείνεται μια μέθοδος προστασίας του με τεχνικές ψηφιακής υδατογράφησης.
Βελτιστοποίηση αυτοματοποιημένων διαπραγματεύσεων με ποικίλες τεχνικές μάθησης
Authors: Παπαιωάννου Ιωάννης
Published: August 2021

Τα τελευταία χρόνια, οι αυτοματοποιημένες διαπραγματεύσεις αποτελούν μια αναδυόμενη κατηγορία εφαρμογών ηλεκτρονικής αλληλεπίδρασης των χρηστών για την απόκτηση αγαθών και υπηρεσιών από πολλαπλούς και κατανεμημένους παροχείς, με επέκταση της κλασικής διαπραγμάτευσης με τη βοήθεια υπολογιστικών μηχανισμών. Στα πλαίσια αυτών, κινητοί πράκτορες αναλαμβάνουν να διεκπεραιώσουν συναλλαγές σε πραγματικό χρόνο και με την μεγαλύτερη δυνατή ικανοποίηση των στόχων που έχουν αρχικά τεθεί από τους εντολείς τους. Οι διαδικασίες αυτές εμφανίζουν μεγάλη πολυπλοκότητα, ενώ κοινή απαίτηση είναι η απόκτηση των περισσότερων δυνατών αγαθών, στην καλύτερη δυνατή ποιότητα και βέβαια με το χαμηλότερο κόστος, αν το πρόβλημα αντιμετωπίζεται από την πλευρά του πελάτη και αντίστροφα από την πλευρά του παροχέα. Η παρούσα διατριβή αξιοποιεί στο έπακρο τις εξελίξεις στην περιοχή, υιοθετώντας τα θεμελιωμένα περιβάλλοντα ηλεκτρονικών διαπραγματεύσεων, τα πρωτόκολλα που ακολουθούνται και τις στρατηγικές που χαρακτηρίζουν τον εκάστοτε συμμετέχοντα επιχειρώντας να προτείνει λύσεις για το πρόβλημα της εκτίμησης της μελλοντικής συμπεριφοράς του αντιπάλου, προσφέροντας με τον τρόπο αυτό το πλεονέκτημα των κινήσεων προς συμφωνίες με μεγαλύτερο όφελος, μικρότερη κατανάλωση πόρων και σε μικρότερους χρόνους. Για το σκοπό αυτό χρησιμοποιούνται και αντιπαραβάλλονται ευρύτατα χρησιμοποιούμενα μοντέλα μηχανικής μάθησης τα οποία ελέγχονται ως προς την αξιοπιστία και τη σταθερότητά τους, μέσω εξαντλητικών πειραμάτων που αποδεικνύουν την επάρκεια των λύσεων που προτείνονται να προσφέρουν τα προσδοκώμενα αποτελέσματα.
Διατροφικές συνήθειες και παχυσαρκία σε δείγμα εφήβων
Authors: Κωστή Ειρήνη
Published: August 2021

Σκοπός της παρούσας διατριβής είναι η εκτίμηση των διατροφικών συνηθειών και του επιπολασμού του υπερβάλλοντος βάρους και της παχυσαρκίας σε δείγμα Ελλήνων εφήβων σχολικής ηλικίας, και η δημιουργία ενός διατροφικού δείκτη ο οποίος να συνδυάζει τις διατροφικές συνήθειες και τις συμπεριφορές που σχετίζονται με τον τρόπο ζωής των εφήβων για την αξιολόγηση της πιθανότητας παρουσίας εφηβικού υπερβάλλοντος βάρους και παχυσαρκίας. Για τον λόγο αυτό σχεδιάστηκε η μελέτη του Βύρωνα σε δείγμα 2008 εφήβων η οποία είναι μια συγχρονική επιδημιολογική μελέτη. Το βάρος και το ύψος των εφήβων μετρήθηκαν και υπολογίσθηκε ο Δείκτης Μάζας Σώματος (Δ.Μ.Σ.). Το σωματικό βάρος και το ύψος των γονέων ήταν αυτο-δηλούμενα και υπολογίσθηκε ο Δ.Μ.Σ. Η μελέτη περιελάμβανε ένα ερωτηματολόγιο συχνότητας κατανάλωσης τροφίμων το οποίο διανεμήθηκε σε όλους τους εφήβους. Οι αναλύσεις περιέλαβαν περιγραφική στατιστική ανάλυση, ανάλυση παλινδρόμησης και διακρίνουσα ανάλυση. Τα αποτελέσματα έδειξαν ότι το 4,4% των αγοριών και το 1,7% των κοριτσιών ήταν παχύσαρκα ενώ το 19,2% των αγοριών και το 13,2% των κοριτσιών ήταν υπέρβαρα. Η κατανάλωση δημητριακών πρωινού και η ημερήσια συχνότητα κατανάλωσης γευμάτων συνδέονταν με το επίπεδο υπερβάλλοντος βάρους/παχυσαρκίας στα αγόρια ενώ η συχνότητα κατανάλωσης πρωινού, η κατανάλωση δημητριακών πρωινού, η κατανάλωση πουλερικών και οι ώρες που καταναλώνονται για δραστηριότητες εκτός των σπορ, συνδέονταν με το επίπεδο υπερβάλλοντος βάρους/παχυσαρκίας στα κορίτσια. Η κατανάλωση δημητριακών πρωινού συνδεόταν με χαμηλότερα επίπεδα Δ.Μ.Σ. και μια χαμηλότερη πιθανότητα εμφάνισης υπερβάλλοντος βάρους/παχυσαρκίας και στα δύο φύλα. Η ανακύπτουσα σχέση μεταξύ του γονικού Δ.Μ.Σ. με εκείνο των εφήβων, έδειξε ότι υπάρχει μια επίδραση του Δ.Μ.Σ. και των δυο γονέων στο Δ.Μ.Σ. των εφήβων. Εν συνεχεία προτάθηκε ένας Δείκτης Διατροφής & Τρόπου Ζωής (Δ.Δ.Τ.Ζ.) των εφήβων, η εγκυρότητα του οποίου ελέγχθηκε τόσο στο δείγμα του Βύρωνα όσο και σε ένα άλλο δείγμα της περιοχής της Πρέβεζας σε δείγμα 368 εφήβων. Ο προτεινόμενος Δείκτης Διατροφής και Τρόπου Ζωής των εφήβων συνδέεται με το επίπεδο υπερβάλλοντος βάρους/παχυσαρκίας και στα δύο φύλα. Εντούτοις είναι απαραίτητη η διερεύνηση της εγκυρότητας του προτεινόμενου δείκτη και σε προοπτικές μελέτες.
Ανάπτυξη νέων μεθόδων ανάλυσης υπολειμμάτων φυτοφαρμάκων σε τρόφιμα
Authors: Προύσαλης Κωνσταντίνος
Published: August 2021

Τα φαινυλο-Ν-μεθυλοκαρβαμιδικά εντομοκτόνα (PNMCs) αποτελούν την μεγαλύτερη (περίπου 30 ενώσεις) και σπουδαιότερη υποκατηγορία των καρβαμιδικών φυτοφαρμάκων. Χρησιμοποιούνται για την προστασία των καλλιεργειών για περισσότερο από 40 χρόνια και η δράση τους στηρίζεται στην αναστολή της δράσης του ενζύμου των εντόμων ακετυλοχολινεστεράση. Δρουν εκλεκτικά, ενώ ο μεταβολισμός τους στα φυτά και η αποικοδόμηση τους στο περιβάλλον γίνονται γρήγορα. Συνεπώς, σπανίως βιο - συσσωρεύονται, συχνά όμως οι μεταβολίτες τους είναι αρκετά τοξικοί. Τα υπολείμματα από τη χρήση τους συνήθως προσδιορίζονται στα τρόφιμα, στο νερό και στο έδαφος με Υγρή Χρωματογραφία Υψηλής Επίδοσης (HPLC). Η ανίχνευσή τους πραγματοποιείται με ανιχνευτές ορατού - υπεριώδους, φθορισμού ή φασματογράφο μάζας. Επίσης, έχουν αναπτυχθεί ανοσοχημικές τεχνικές και βιοαισθητήρες, που βρίσκουν εφαρμογή στον προσδιορισμό των ουσιών αυτών
Βιοτεχνολογική παραγωγή γλυκόζης από απόβλητα χαρτιού
Authors: Φίλος Γεώργιος
Published: August 2021

Τα πραγματοποιηθέντα πειράματα έδειξαν ότι η βιομετατροπή της κυτταρίνης σε γλυκόζη επιτυγχάνονταν σε αραιό διάλυμα HCl pH 4,5, χωρίς την παρουσία ειδικού ρυθμιστικού. Η απόδοση της αντίδρασης με τη χρήση μαλακών χαρτιών (χαρτοπετσέτα, χαρτί υγείας) ήταν μεγαλύτερη από 70% με βάση την περιεχόμενη κυτταρίνη, όταν πραγματοποιούταν για 2 ημέρες στους 55οC ή για 5 ημέρες στους 45oC. Η απόδοση της αντίδρασης βελτιώνονταν με επαναχρησιμοποίηση των κυτταρινασών μετά από απομάκρυνση της περιεχόμενης ελεύθερης γλυκόζης, ενώ είχε ελάχιστη επίδραση η προεπεξεργασία των αποβλήτων. Τα άλλα είδη απόβλητων χαρτιών (φωτοτυπικό, ανακυκλωμένο, εφημερίδα) είχαν μικρότερη απόδοση σε γλυκόζη όταν υποβάλλονταν σε παρόμοια επεξεργασία, η οποία βελτιώνονταν σημαντικά μετά από επεξεργασία με H3PO4 (φωτοτυπικό χαρτί) ή NaOH (ανακυκλωμένο χαρτί). Η χρήση διασυνδεδεμένων ενζύμων δεν οδηγούσε σε σημαντική βελτίωση της απόδοσης. Από τα αποτελέσματα που λήφθηκαν προκύπτει ότι είναι δυνατή η χρησιμοποίηση αποβλήτων χαρτιών ως πρώτη ύλη για την ενζυμική παραγωγή γλυκόζης, η οποία μπορεί στη συνέχεια να ζυμωθεί προς παραγωγή χημικών ή αιθανόλης ή ακόμα να χρησιμοποιηθεί σε μορφή τροφίμων (π.χ. σιρόπια γλυκόζης) ή φαρμακευτικών σκευασμάτων, καθώς στο προϊόν δεν ανιχνεύθηκαν ούτε παθογόνοι μικροοργανισμοί ούτε πυρετογόνα. Στις τελευταίες περιπτώσεις το προϊόν θα πρέπει να υποβληθεί σε σχετικό καθαρισμό της γλυκόζης για την απομάκρυνση των ελαχίστων υπαρχόντων ιόντων. Επιπλέον, η δυνατότητα ενζυμικής επεξεργασίας των αποβλήτων χαρτιών έχει ξεχωριστή σημασία, διότι, εκτός του ενδιαφέροντος που αποκτά λόγω σχηματισμού γλυκόζης, μπορεί ν` αποτελέσει και μια πρόταση στη κατεύθυνση διαχείρισης των αστικών απορριμμάτων
Σημασιολογική αναζήτηση οπτικοακουστικού περιεχομένου με βάση τη γνώση
Authors: Σπύρου Ευάγγελος
Published: August 2021

Τις τελευταίες δεκαετίες έχει παρατηρηθεί μία τεράστια αύξηση τόσο στην παραγωγή, όσο και στη ζήτηση ψηφιακού οπτικοακουστικού υλικού. Για να ικανοποιηθούν οι ανάγκες των χρηστών του, πρέπει το υλικό αυτό να τεκμηριωθεί, να σχολιαστεί και να ταξινομηθεί σε κατάλληλες θεματικές κατηγορίες, διευκολύνοντας την αναζήτηση και την πρόσβαση σε αυτό. Η παρούσα διατριβή κινείται στο χώρο της ανάλυσης πολυμεσικού υλικού και αντιμετωπίζει ορισμένα από τα βασικότερα ερευνητικά προβλήματα στο χώρο αυτό. Ιδιαίτερο βάρος δίνεται στην ταξινόμηση εικόνων, την ταξινόμηση περιοχών εικόνων καθώς και την ανίχνευση εννοιών σε εικόνες. Για το σκοπό αυτό προτείνονται και αξιολογούνται τεχνικές που αξιοποιούν άμεσα ή έμμεσα υπάρχουσα γνώση για ένα θεματικό πεδίο. Η γνώση αυτή κωδικοποιείται είτε μέσω κατάλληλων οντολογιών, είτε μέσω του εννοιολογικού πλαισίου εικόνων και περιοχών εικόνων, είτε μέσω κατάλληλων τεχνικών μηχανικής μάθησης. Έμφαση δίνεται στη χρήση του μοντέλου bag-of-words για την αναπαράσταση των οπτικών χαρακτηριστικών των εικόνων. Τέλος, οι ιδέες που εφαρμόστηκαν στη ανίχνευση εννοιών σε εικόνες, με τη χρήση του μοντέλου αυτού εφαρμόζονται σε προβλήματα ανάκτησης εικόνων και δημιουργίας περιλήψεων από βίντεο.
Ο ελεύθερος χρόνος ως παράγοντας της οικονομίας και του σχεδιασμού των πόλεων
Authors: Συρακούλης Κλεάνθης
Published: August 2021

Η παρούσα διατριβή διαπραγματεύεται τον ελεύθερο χρόνο στην ελληνική πόλη μεσαίου μεγέθους και το πεδίο έρευνας αφορά τις πόλεις της Λάρισας και του Βόλου. Τα βασικά αντικείμενά της είναι τρία, με πρώτο τη διερεύνηση των παραμέτρων που επηρεάζουν, αφενός, το απόθεμα ελεύθερου χρόνου των κατοίκων και, αφετέρου, τις προσωπικές επιλογές τους στον ελεύθερο χρόνο. Στη συνέχεια επικεντρώνεται στη μελέτη του τρόπου με τον οποίο συσχετίζονται οι ατομικές δραστηριότητες ελεύθερου χρόνου με την οικονομία και το σχεδίασμά της πόλης. Επίσης, αντικείμενο της διατριβής είναι και η διερεύνηση της ύπαρξης σχέσεων μεταξύ των χωρικών υποδομών για τον ελεύθερο χρόνο, των επιλογών των κατοίκων στον ελεύθερο χρόνο τους και το βαθμό ικανοποίησής τους από την παρεχόμενη ποιότητα ζωής στην πόλη. Η πρωτοτυπία εντοπίζεται στο βασικό της αντικείμενο, καθώς στο παρελθόν δεν διεξήχθη ανάλογη έρευνα σε ελληνική πόλη μεσαίου μεγέθους. Πρωτότυπα επίσης είναι, αφενός, το εννοιολογικό της υπόβαθρο στο βαθμό που συνδέει τον ελεύθερο χρόνο με το σχεδίασμά και την οικονομία στην πόλη και, αφετέρου, η εκτενής έρευνα πεδίου στις δύο πόλεις. Ο συνδετικός άξονας που τη διατρέχει είναι ο τρόπος με τον οποίο καταναλώνουν οι κάτοικοι της πόλης τον ελεύθερο χρόνο τους. Η διατριβή απαντά σε ερωτήματα για το διαθέσιμο ελεύθερο χρόνο των κατοίκων και τις παραμέτρους που τον επιβαρύνουν, ανιχνεύει τον τρόπο δημιουργίας προφίλ προτιμήσεων, εκτιμά τη σημασία και το ρόλο των ‘βιομηχανιών’ ελεύθερου χρόνου και διερευνά τη σύνδεση του ελεύθερου χρόνου με το σχεδίασμά και την ποιότητα ζωής στις πόλεις. Αρχικά διαπιστώνεται σημαντική έλλειψη δεδομένων για τον ελεύθερο χρόνο στην Ελλάδα και ανάγκη για ομογενοποίηση της μεθοδολογίας σχετικών μελλοντικών ερευνών, έτσι ώστε να αποτελέσουν πηγή εκτιμήσεων και για το σχεδίασμά. Τέλος, αναδεικνύεται η ανάγκη εφαρμογής εξειδικευμένων πολιτικών για ομάδες του πληθυσμού, όπως οι νέοι και οι συνταξιούχοι, που δεδομένης της οικονομικής κατάστασης βιώνουν συνθήκες αποκλεισμού από δραστηριότητες ελεύθερου χρόνου.
Έρευνα του κυπριακού μαχαλά στις τουρκικές συνοικίες
Authors: Ηλιάδου Εσπερία
Published: August 2021

Η πόλη της Λευκωσίας με τα διάφορα ονόματα που διάλεξαν οι αντίστοιχοι κατακτητές να της αποδώσουν, δεν έπαψε ποτέ για τους απλούς ανθρώπους του τόπου αυτού να αποτελεί τη Χώρα. Η έρευνα αυτή έχει σκοπό τη μελέτη των μορφών και προτύπων, τα οποία χαρακτηρίζουν την εγκατάσταση και κατοίκηση στο χώρο της πρωτεύουσας του νησιού, όπως αυτά παρουσιάζονται στο μεταίχμιο του 20ου αιώνα. Για να επιτύχει το στόχο της, η παρούσα έρευνα επιχειρεί μία διερεύνηση του μαχαλά, ως λειτουργικού συνόλου βίωσης και μόρφωσης του αστικού χώρου. Η γειτονιά, σε μεγαλύτερο βαθμό από το μεμονωμένο στοιχείο της κατοικίας, αποτελεί μία μικρογραφία των δυνάμεων που είναι σε δράση μέσα στο ευρύτερο αστικό συγκρότημα. Μέσα στον αστικό ιστό, ο μαχαλάς σηματοδοτεί ένα οργανικό κομμάτι συγκέντρωσης αριθμού ανθρώπων σε ένα αρμονικά λειτουργικό σύνολο συμβίωσης. Η κατανόηση των δεδομένων λειτουργίας της γειτονιάς είναι σε θέση να μας οδηγήσει στη βαθύτερη κατανόηση της ίδιας της πόλης. Η μελέτη αυτή καταπιάνεται χρονολογικά με τη μετάβαση από την Οθωμανική Περίοδο στην Αγγλοκρατία. Μη αμελητέας, όμως, σημασίας για τη βαθύτερη κατανόηση των οικιστικών δομών του τέλους της Οθωμανικής περιόδου αποτελεί η εξέταση των ήδη υφιστάμενων οικιστικών προτύπων κατά την Ενετική Περίοδο. […]
Αξιολόγηση της ποιότητας ζωής ενοίκων των εξωνοσοκομειακών δομών του κρατικού θεραπευτηρίου Λέρου
Authors: Παξινός Ιωάννης
Published: August 2021

Η έρευνα αυτή μελετά τις αντιλήψεις Ποιότητας Ζωής των πρώην νοσηλευομένων του Κ.Θ.Λέρου, οι οποίοι ζουν σήμερα σε 19 Εξωνοσοκομειακά Διαμερίσματα στο ακριτικό νησί. Παράλληλα, εξετάζεται η ψυχιατρική και λειτουργική κατάσταση των ενοίκων όπως και το μέγεθος της ασυλιακής νοοτροπίας του προσωπικού το οποίο εργάζεται στις Δομές. Ο πληθυσμός της έρευνας αποτελείται από 103 πρώην ασθενείς του Ψυχιατρείου με μέσο όρο ηλικίας τα 66.18 έτη. Για την αξιολόγηση τόσο της Ποιότητας Ζωής τους όσο της ψυχιατρικής και λειτουργικής τους συμπεριφοράς, έγινε προσαρμογή στα ελληνικά γνωστών ερευνητικών εργαλείων. Η έρευνα βασίστηκε στη διερευνητική περιγραφική στατιστική χωρίς να αναζητηθούν σχέσεις αιτίου αποτελέσματος, ενώ οι μετρήσεις Ποιότητας Ζωής βασίστηκαν στην αρχή της ικανοποίησης. Οι ένοικοι εκφράζουν στις Υποκειμενικές διαστάσεις της Ποιότητας Ζωής αυξημένη ικανοποίηση σε όλες σχεδόν τις παραμέτρους. Οι τομείς στους οποίους οι ένοικοι εκφράζουν τη μεγαλύτερη ικανοποίηση, σχετίζονται με τον τωρινό τόπο διαμονής τους στην Κοινότητα, το αίσθημα ασφάλειας στη κοινωνία της Λέρου, την ευχαρίστηση που αντλούν παρακολουθώντας τηλεόραση και πηγαίνοντας βόλτα. Επιπλέον και η εργασία παρέχει για τους 30 εργαζομένους αρκετή ικανοποίηση. Εκείνος ο τομέας στον οποίο παρατηρείται δυσαρέσκεια είναι ο τομέας των οικογενειακών σχέσεων. Η πλειονότητα των ενοίκων δεν έχει κανενός είδους επαφή ( επίσκεψη-αλληλογραφία-τηλέφωνο) με οικογενειακά ή συγγενικά τους άτομα. Η σύγκριση μεταξύ των ενοίκων στην Συνέντευξη Ποιότητας Ζωής, έδωσε ελάχιστες στατιστικά σημαντικές διαφορές. Φαίνεται να υπάρχει περισσότερη « ομοιομορφία» παρά διαφορά στις εκτιμήσεις τους για τον τρόπο με τον οποίο βιώνουν την τωρινή τους ζωή. Σε ότι αφορά την ψυχιατρική κατάσταση οι ένοικοι παρουσιάζουν ελαφρά ενεργό ψυχοπαθολογία Πιο υψηλές θα μπορούσαν να θεωρηθούν οι «ιδρυματικές συμπεριφορές»,όπως αυτή της Συναισθηματικής Απόσυρσης και της Υποκινητικότητας. Οι μειωμένες κοινοτικές και κοινωνικές δραστηριότητες χαρακτηρίζουν κυρίως τη λειτουργική συμπεριφορά των πρώην ασθενών. Οι 64 υπάλληλοι που εργάζονται στις Δομές της Λέρου φαίνεται να ασκούν μια μικρής έκτασης περιοριστικές πρακτικές στο περιβάλλον των Διαμερισμάτων, επιτρέποντας την εκδήλωση αυτονομίας στο περιβάλλον των ενοίκων.
Διερεύνηση της επίδρασης της φυσιολογίας του εκφύτου, του υποστρώματος και των συνθηκών περιβάλλοντος στην οργανογένεση και τον εγκλιματισμό του quercus euboica
Authors: Κάρτσωνας Επαμεινώνδας
Published: August 2021

Στην παρούσα εργασία αναπτύχθηκε μέθοδος μικροπολλαπλασιασμού του Quercus euboica Pap, ενός σπάνιου ενδημικού είδους βαλανιδιάς της Ελλάδας. Έκφυτα κόμβων από σπορόφυτα έδωσαν τον υψηλότερο ρυθμό πολλαπλασιασμού από αντίστοιχα ενήλικων φυτών. Ο υψηλότερος ρυθμός πολλαπλασιασμού παρατηρήθηκε σε έκφυτα σποροφύτων ηλικίας ενός έτους σε υπόστρωμα με 1 mg 1⁻¹ ΒΑ. Παρατηρήθηκε επίδραση της εποχής λήψης των εκφύτων στην αντίδρασή τους, καθώς έκφυτα που τοποθετήθηκαν στις αρχές Μαΐου παρουσίασαν υψηλότερο ρυθμό πολλαπλασιασμού σε σχέση με αυτά του Ιουλίου και Σεπτεμβρίου. Οι καλλιέργειες αναπτύχθηκαν σε άλατα του Woody Plant Medium (WPM), με βιταμίνες Mullin και 1.5 ή 3% σακχαρόζη. Διάφορες συγκεντρώσεις κυτοκινινών εξετάστηκαν για την επίδραση τους στον πολλαπλασιασμό των καλλιεργειών και ο υψηλότερος ρυθμός πολλαπλασιασμού επιτεύχθηκε σε υπόστρωμα με 1mg 1⁻¹ ΒΑ και 0.2 mg 1⁻¹ ΙΒΑ. Τα καλύτερα αποτελέσματα ριζοβολίας επιτεύχθηκαν μετά από καλλιέργεια σε 2 mg 1⁻¹ ΙΒΑ για μια εβδομάδα και στη συνέχεια σε υπόστρωμα χωρίς ορμόνες. Η εμβάπτιση της βάσης των μικροβλαστών σε πυκνά διαλύματα ΙΒΑ για διάφορες χρονικές περιόδους και στη συνέχεια καλλιέργεια τους in vitro σε WPM ή ex vitro σε έδαφος, δεν βελτίωσε την ριζοβολία τους, ενώ η χρήση της μεμβράνης sanitas ως κάλυψη των δοχείων καλλιέργειας είχε ευεργετικά αποτελέσματα στη ριζοβολία. Φυτάρια που τοποθετήθηκαν σε έδαφος από την Εύβοια εγκλιματίστηκαν σε υψηλότερο ποσοστό και είχαν καλύτερη ανάπτυξη συγκριτικά με αυτά που τοποθετήθηκαν σε μίγμα compost-περλίτη. Το αποτέλεσμα αυτό οφείλεται στην ύπαρξη μιας μυκόρριζας που βρέθηκε να υπάρχει στο έδαφος από την Εύβοια. Η μελέτη της επίδρασης των διάφορων υλικών κάλυψης έδειξε ότι αυτά επέδρασαν στη συγκέντρωση των αερίων και τη σχετική υγρασία εντός του δοχείου. Αυτό επηρέασε τόσο τα μορφολογικά όσο και τα ανατομικά χαρακτηριστικά των φύλλων που αναπτύχθηκαν. Στα δοχεία που καλύφθηκαν με ημίσκληρο πλαστικό, μεταλλικό ή σκληρό πλαστικό καπάκι παρατηρήθηκαν αλλαγές στη σύσταση των αέριων και υψηλή σχετική υγρασία, ενώ σχηματίστηκαν υπερενυδατομένα φύλλα με μεγάλα σφαιρικά στόματα που δύσκολα έκλειναν και προκαλούσαν γρήγορη αφυδάτωση των φύλλων και χαμηλή επιβίωση των φυταρίων κατά τον εγκλιματισμό. Υπό κάλυψη με μεμβράνη sanitas και magenta καπάκι, παρατηρήθηκε χαμηλή σχετική υγρασία και σχηματίστηκαν φύλλα με μικρά ελλειπτικά στομάτια, που έμοιαζαν με αυτά ex vitro αναπτυσσόμενων φυτών. Ομοίως ρίζες που σχηματίστηκαν υπό μεμβράνη sanitas είχαν ξύλωμα σε υψηλότερη αναλογία ως προς τη συνολική επιφάνεια της ρίζας από ρίζες που αναπτύχθηκαν υπό μεταλλικό καπάκι όπως αυτές ex vitro φυτών.
Η επικράτηση του νεοφιλελευθερισμού και ο χαρακτήρας του Έθνους-Κράτους
Authors: Κατσαρός Κυριάκος
Published: August 2021

Από τη δεκαετία του '70 αρχίζει να διαμορφώνεται στην περιρρέουσα ατμόσφαιρα του ανεπτυγμένου καπιταλιστικού κόσμου ένα κλίμα μεταστροφής στον κυρίαρχο τρόπο θεωρητικής και πρακτικής αντιμετώπισης, άσκησης και διαχείρισης των οικονομικών και κοινωνικών ζητημάτων, αλλά και γενικότερα, ολόκληρου του οικονομικοπολιτικού συστήματος. Η εποχή της αναμφισβήτητης κυριάρχησης των κεϋνσιανών μοντέλων και του σοσιαλδημοκρατικού κοινωνικού συμβολαίου παρήλθε δίνοντας τη θέση της σε νεοκλασικά, μονεταριστικά και άλλα συγγενή ρεύματα, το συνονθύλευμα των οποίων δεσπόζει έως τις μέρες μας με τη γενική επωνυμία νεοφιλελευθερισμός. Μολονότι δίνεται η εντύπωση από τον τίτλο ότι αποκλειστικό αντικείμενο πραγμάτευσης της παρούσας διατριβής αποτελεί ο νεοφιλελευθερισμός, η παγκόσμια επικράτησή του τις τελευταίες δεκαετίες και η σχέση του με το κράτος η ερευνητική γραφίδα τού εν λόγω πονήματος δεν στέκεται ούτε εξαντλείται στη διερεύνηση της συγκεκριμένης περιόδου· τουναντίον καταλήγει σε αυτή ύστερα από μια δολιχόδρομη απόπειρα σύνδεσής της με όλη την προγενέστερη εξελικτική πορεία και την διαρκή και αδιάλειπτη στο πέρασμα του χρόνου κίνηση της καπιταλιστικής αναπαραγωγής και ανάπτυξης. Πιο συγκεκριμένα, κεντρικό θεωρητικό ζητούμενο (που λειτουργεί και ως εργαλείο για την εξήγηση του φαινομένου του νεοφιλελευθερισμού) της ανά χείρας διατριβής αποτελεί η διασύνδεση ακριβώς αυτής της οικονομικής σφαίρας, έτσι όπως αυτή εκδηλώνεται μέσα από κυκλικές μακροχρόνιες διακυμάνσεις, τόσο με την εκάστοτε κυρίαρχη αστική ιδεολογική σκέψη όσο και με το ρόλο του κράτους. Αυτό που εξαρχής δηλώνεται, επομένως, είναι ότι η ανάπτυξη του νεοφιλελευθερισμού και η ευρύτερη απήχηση και επικράτησή του τη δεδομένη ιστορική περίοδο δεν συνιστά τυχαίο φαινόμενο, αποκομμένο και ασυνάρτητο τόσο από την προϋπάρχουσα όσο και από την τρέχουσα οικονομική και πολιτική (άμεσα διαμορφωμένη η τελευταία από τους συσχετισμούς, τη διάταξη και την ένταση της διαπάλης των τάξεων) καπιταλιστική συγκυρία. Η θεωρητική αυτή τοποθέτηση, μάλιστα, δεν αφορά μόνο την επίμαχη νεοφιλελεύθερη περίπτωση, αλλά επεκτείνεται στο σύνολο των αντίστοιχων ιστορικών περιπτώσεων που προηγήθηκαν. Κάθε εναλλαγή στο παγκόσμιο προσκήνιο των εκάστοτε αστικοφιλελεύθερων ιδεολογικών ρευμάτων και σχολών οικονομικής-πολιτικής σκέψης καθώς, επίσης, και η αντίστοιχη υιοθέτηση κυβερνητικών πολιτικών κατά μήκος του ανεπτυγμένου καπιταλιστικού κόσμου θεωρείται στενά συνυφασμένη με τους εγγενείς μηχανισμούς κίνησης και τις προϊούσες τάσεις που διέπουν την κεφαλαιοκρατική παραγωγή και τις φάσεις που η τελευταία διέρχεται. Συνεπώς, εν τοις πράγμασι, κεντρικός άξονας έρευνας τού ανά χείρας πονήματος καθίσταται η διερεύνηση των αιτίων, της υλοποίησης και της συνέχειας αυτών των εναλλαγών ή με άλλα λόγια της βαθύτερης σύνδεσης και των σχέσεων που αναπτύσσονται μεταξύ των υλικών-οικονομικών συνθηκών που βιώνουν σε πραγματικό χρόνο οι καπιταλιστικοί σχηματισμοί και της ύφανσης του κυρίαρχου αστικοφιλελεύθερου οικονομικοθεωρητικού ρεύματος μαζί με την εν γένει ιδεολογική συγκρότηση και πρακτική του αστικού κράτους. […]
Μελέτη των μεταβολών της ιστικής οξυγόνωσης του νεφρού με τη μέθοδο της ιστικης οξυμετρίας σε σύνδρομο κοιλιακού διαμερίσματος και σήψη
Authors: Καλφάδης Σταύρος
Published: August 2021

Σκοπός της εργασίας μας ήταν η μελέτη των μεταβολών της ιστικής οξυγόνωσης του νεφρού στη κατάσταση που συνυπάρχει σύνδρομο κοιλιακού διαμερίσματος και σήψη. Χρησιμοποιήθηκαν 14 μιξογενείς σκύλοι που χωρίστηκαν σε δύο ομάδες: την ομάδα μελέτης (6) και την ομάδα ελέγχου (8). Σε όλα τα ζώα μετά από προαναισθητική αγωγή ακολουθούσε στοματοτραχειακή διασωλήνωση και σύνδεση με αναπνευστήρα Siemens SERVO 900C. Το μοντέλο αναπνοής ήταν ελεγχόμενος μηχανικός αερισμός σε όλη τη διάρκεια του πειράματος, με κλάσμα εισπνεόμενου οξυγόνου 0,4% που εξασφάλιζε PaO₂>100mmHg, ενώ οι ρυθμίσεις στον αναπνευστήρα διατηρούσαν την PaCO₂ στα 30-50mmHg και το pH στο 7,2-7,6. Η σηπτική κατάσταση στην ομάδα μελέτης προκαλούνταν με χορήγηση ενδοτοξίνης [λιποπολυσακχαρίτης (LPS) από Escherichia coli (ορότυπος 055:Β55 SIGMA®] ενδοφλεβίως εντός 30' σε δόση 100 μg/Kg. Η καρδιακή παροχή διατηρούνταν στα αρχικά επίπεδα με την χορήγηση ενδοφλεβίως κολλοειδών και ηλεκτρολυτικών διαλυμάτων στην ομάδα μελέτης και μόνο ηλεκτρολυτικών διαλυμάτων στην ομάδα ελέγχου. Η μέτρηση της καρδιακής παροχής επιτυγχανόταν με καθετήρα Swan-Ganz Opti-Q (Abbot). Η ενδοκοιλακή πίεση αυξανόταν με χορήγηση CO₂ στην περιτοναϊκή κοιλότητα μέσω στρόφιγγας (trocar) 5mm με εμφυσητήρα (insufflator - SOLOS ENDOSCOPY, PAP III). Η μέτρηση της ιστικής οξυγόνωσης γινόταν με την εισαγωγή ειδικού καθετήρα στη φλοιώδη μοίρα του νεφρού σε βάθος 3 χιλ. από τη νεφρική κάψα, μετά από χειρουργική αποκάλυψη του νεφρού. Η καταγραφή της ιστικής οξυγόνωσης γινόταν με το ειδικό monitor Tissutrak (Pfizer Biomedical Sensor Ltd., England). Η καταγραφή των παραμέτρων στην ομάδα μελέτης γινόταν στη φάση ηρεμίας, μετά την εγκατάσταση σήψης, σε ενδοκοιλιακή πίεση 15mmHg, 30mmHg και μετά την κοιλιακή αποσυμπίεση. Αντίστοιχα, μετρήσεις στην ομάδα ελέγχου γινόταν στη φάση ηρεμίας, σε ενδοκοιλιακή πίεση 15mmHg, 30mmHg και μετά την κοιλιακή αποσυμπίεση επίσης. Από την ανάλυση και αξιολόγηση των αποτελεσμάτων απορρέει ότι η μείωση της ιστικής οξυγόνωσης του νεφρού που προκύπτει με την αύξηση της ενδοκοιλιακής πίεσης είναι σημαντικότερη κατά την ταυτόχρονη παρουσία σήψης, ιδίως για τιμές μεγαλύτερες των 15mmHg. Η συνεργική δράση της σήψης με την ενδοκοιλιακή υπέρταση στην δημιουργία ενδονεφρικού shunt και την εκτροπή του αίματος από την φλοιώδη στη μυελώδη μοίρα και η αγγειοσύσπαση των προσαγωγών αρτηριολίων που συμβαίνει κατά τη σήψη, αποτελούν πιθανούς μηχανισμούς που εξηγούν το φαινόμενο αυτό. Η ιστική οξυγόνωση επανέρχεται, όπως συμβαίνει και με τις άλλες παραμέτρους, στα αρχικά επίπεδα ηρεμίας μετά την αποσυμπίεση της κοιλίας, ανεξαρτήτως της παρουσίας ή όχι σηπτικής κατάστασης.
Essays on the efficiency of volatility derivatives markets
Authors: Κωνσταντινίδη Ειρήνη
Published: August 2021

[…] This thesis investigates the efficiency of volatility derivatives markets by exploring two questions. First, it examines whether the recently inaugurated and fast growing volatility future markets are efficient. To this end, Jensen’s (1978) definition of market efficiency is adopted: a market is efficient with respect to the information set It in the case where it is impossible to make economic profits by trading on the basis of this information set. Second, it studies whether implied volatility is transmitted between U.S. and European markets and within the European ones, as well as the role of news announcements within an implied volatility spillover framework. Documentation of implied volatility spillovers and a systematic effect of news announcements have implications for the efficiency of volatility derivatives markets. Given the importance and magnitude of volatility derivatives markets answering these two questions is of particular interest to academics. In addition, from the point of view of a practitioner exploring the efficiency of volatility derivatives markets is important because in the case where the efficient market hypothesis is rejected, market participants can potentially devise profitable trading strategies. […]
Προσφυγικοί οικισμοί στη Χαλκιδική κατά το πρώτο μισό του 20ου αιώνα
Authors: Αραμπατζή Χριστίνα
Published: August 2021

Η διδακτορική αυτή διατριβή υποστηρίχθηκε την 17-2-2005 στη Φιλοσοφική Σχολή του Α.Π.Θ. Βασίζεται σε έρευνα σε αρχεία της Χαλκιδικής, της Θεσσαλονίκης και της Αθήνας, καθώς και σε επιτόπια έρευνα σε όλους του προσφυγικούς οικισμούς της Χαλκιδικής. Μέσα από την έρευνα και τη μελέτη των εγγράφων και μαρτυριών προσφύγων ως στόχο είχα να καταδείξω τις προσφυγικές εγκαταστάσεις στη Χαλκιδική και τις ανακατατάξεις, δημογραφικές, οικονομικές και κοινωνικές, εξετάζοντας τα ακόλουθα: 1) το προσφυγικό ζήτημα και το θέμα της υποχρεωτικής ανταλλαγής πληθυσμών, 2) την κατάσταση της Χαλκιδικής πριν και μετά την άφιξη των προσφύγων, 3) τις προσφυγικές εγκαταστάσεις στα αγροκτήματα του Αγίου Όρους και τις σχέσεις προσφύγων-γηγενών. Το αποτέλεσμα αυτής της μελέτης είναι ιδιαίτερα σημαντικό, γιατί δείχνει τη συνεισφορά προσφύγων και γηγενών στη διαμόρφωση της σύγχρονης Χαλκιδικής.
Ευφυή και έμπειρα συστήματα διαχείρισης πόρων σε παραγωγικά συστήματα
Authors: Μπότσικας Ανδρέας
Published: August 2021

Αντικείμενο αυτής της διατριβής είναι ο σχεδιασμός και η ανάπτυξη ευφυϊών εργαλείων, τα οποία διαχειρίζονται τους πόρους παραγωγικών συστημάτων. Ιδιαίτερη έμφαση δίνεται στην ανάπτυξη ευφυϊών εργαλείων που αντιμετωπίζουν το πρόβλημα του χρονοπρογραμματισμού παραγωγής, βέλτιστα και αξιοποιώντας όσο το δυνατόν αποδοτικότερα τους διαθέσιμους πόρους του παραγωγικού συστήματος. Στόχος της διδακτορικής διατριβής στην οποία βασίζεται η μεθοδολογία και τα σχετιζόμενα συστήματα που αναπτύσσονται, είναι η συμβολή στην αναγνώριση όλων των παραμέτρων του προβλήματος του χρονοπρογραμματισμού, στην εμπεριστατωμένη ανάλυση των μεταξύ τους αλληλεπιδράσεων και τελικά στη διαμόρφωση αλγόριθμων και μεθοδολογιών που θα οδηγούν στην εύρεση καλών λύσεων με βάση τα κριτήρια του κέντρου λήψης αποφάσεων. Ειδικότερα, η προτεινόμενη μεθοδολογία, FEDRA (Fuzzy Evolutionary Dispatching Rules Algorithm), συνθέτει το προτεινόμενο πλάνο παραγωγής με βάση τις ακόλουθες τρεις συνιστώσες: 1. Χαρακτηριστικά διεργασιών: Γίνεται ανάλυση και εντοπισμός των χαρακτηριστικών εκείνων που επιδρούν στην τελική διαμόρφωση του πλάνου παραγωγής. 2. Αντικειμενικοί στόχοι: Εντοπίζονται οι ακολουθίες των διεργασιών οι οποίες προσδίδουν βέλτιστα χαρακτηριστικά στα πλάνα παραγωγής με βάση τους αντικειμενικούς στόχους. 3. Επιμέρους στόχοι: Αναλύονται οι επιμέρους στόχοι των κέντρων λήψης αποφάσεων και εντοπίζονται τόσο οι διεργασίες όσο και οι ακολουθίες διεργασιών οι οποίες απαιτούνται για την τελική διαμόρφωση του πλάνου παραγωγής. Ο εξελικτικός αλγόριθμος βελτιστοποίησης που προτείνεται είναι εμπνευσμένος από τους γενετικούς αλγορίθμους, τους οποίους επεκτείνει με κατάλληλο τρόπο ώστε να επιτευχθεί η βέλτιστη απόδοση ως προς το πρόβλημα του χρονοπρογραμματισμού. Συνάμα, ιδιαίτερη έμφαση δίνεται στην ανάπτυξη των επιμέρους πρωτότυπων πολυκριτηριακών μεθοδολογιών, ώστε να μοντελοποιούν επαρκώς τα ποιοτικά χαρακτηριστικά των επιδόσεων των δυνατών επιλογών στα κριτήρια του προβλήματος, αποτελώντας μία ικανή και επαρκή βάση για την επίλυση προβλημάτων διαχείρισης παραγωγικών συστημάτων. Η ποιοτική και ποσοτική απόδοση της μεθοδολογίας δοκιμάστηκε πειραματικά πάνω σε διεθνή «προβλήματα σύγκρισης» (benchmarks) και στη συνέχεια εφαρμόστηκε στο παραγωγικό σύστημα της VARXIL Α.Β.Ε.Ε.
Μεθοδολογία προσομοίωσης δρομολόγησης πραγματικού χρόνου σε οπτικά δίκτυα με ατέλειες φυσικού στρώματος
Authors: Αναγνωστόπουλος Βασίλειος
Published: August 2021

Η Διατριβή επικεντρώνεται στη μελέτη αλγορίθμων online δρομολόγησης και παροχής Ποιότητας Υπηρεσίας (Quality of Service) σε δίκτυα ΑΟΝ (All Optical Networks) WDM τα οποία χρησιμοποιούν το σχήμα MPλS (Multi-Protocol Lambda Switching). Αναπτύσσεται η θεωρία δρομολόγησης κάτω από impairments (ατέλειες φυσικού στρώματος) με έμφαση τα μη-γραμμικά φαινόμενα και ειδικά τα φαινόμενα FWM (Four Wave Mixing) και XPM (Cross Phase Modulation). Δίνεται έμφαση στην αποτελεσματική διαχείριση και τον υπολογισμό των σταθερών οι οποίες χρησιμοποιούνται για την μοντελοποίηση των διαφόρων φυσικών διεργασιών οι οποίες αλλοιώνουν το σήμα και οδηγούν σε μείωση του BER (Bit Error Rate) του συνδέσμου και κατ’ επέκτασιν τη χειροτέρευση της ποιότητας υπηρεσίας. Σε ένα τέτοιο πλαίσιο σχεδιάζεται και προτείνεται ένας προσομοιωτής ο οποίος με βάση προσεγγιστικά αναλυτικά μοντέλα μπορεί και προσομοιώνει μια πληθώρα αλγορίθμων RWA (Routing and Wavelength Assignment) για τη σύγκριση των υπαρχόντων προσεγγίσεων με τις προτεινόμενες από τον συγγραφέα. Κεντρικό στοιχείο της διατριβής είναι η αυτόνομη διαχείριση του δικτύου και η αύξηση με ευφυείς μεθόδους δρομολόγησης της περιοχής διαφάνειας του δικτύου κάτω από πραγματικές συνθήκες και όχι με τη σχεδίαση χειρότερης περίπτωσης. Με αυτόν τον τρόπο αυξάνεται η εκμετάλλευση του υπάρχοντος εύρους ζώνης του δικτύου χωρίς την ανάγκη εγκατάστασης νέου για να αντιμετωπιστούν οι ατέλειες φυσικού μέσου. Τέλος μελετάται η ελαχιστοποίηση της παρέμβασης του διαχειριστή με χρήση της αυτόματης δρομολόγησης και ανάθεσης μήκους κύματος που προσφέρεται από εξελιγμένους αλγορίθμους. Τα αποτελέσματα δικαιολογούνται με εκτενείς προσομοιώσεις.
Η επίδραση συμπληρωμάτων διατροφής στην ανοσολογική απάντηση υγιών εθελοντών
Authors: Κουρής Εμμανουήλ
Published: August 2021

Σε 90 υγιείς εθελοντές και των δύο φύλων, ηλικίας άνω των 50 ετών χορηγήθηκε συμπλήρωμα διατροφής επί ένα μήνα. Οι εθελοντές διαιρέθηκαν σε ισάριθμες ομάδες: Η πρώτη πήρε ένα δισκίο την ημέρα (συνιστώμενη δόση από την παρασκευάστρια εταιρία), η δεύτερη πήρε δύο δισκία την ημέρα και η τρίτη πήρε τρία δισκία την ημέρα. Ο έλεγχος έγινε πριν, αμέσως μετά και ένα μήνα μετά τη λήξη της χορήγησης και αναφερόταν στην εκτίμηση των εθελοντών, στην εμφάνιση παρενεργειών και στη μεταβολή αιματολογικών, βιοχημικών και “ειδικών” εργαστηριακών παραμέτρων. Η μελέτη έδειξε ότι το συμπλήρωμα διατροφής στη δόση και στο χρόνο που χορηγήθηκε και στο πληθυσμιακό μας δείγμα: 1. Ήταν αποδεκτό 2. Ήταν ασφαλές 3. Προκάλεσε κλινικά μη σημαντικές μεταβολές σε διάφορες αιματολογικές, βιοχημικές και “ειδικές” παραμέτρους που μετρήθηκαν 4. Έδωσε το αίσθημα ευεξίας στην πλειοψηφία των εθελοντών της μελέτης.
Κοινωνικές, οικονομικές και πολιτικές πτυχές των ελληνο-ρουμανικών σχέσεων κατά το δεύτερο μισό του 19ου και αρχές του 20ου αιώνα
Authors: Φλορέα Γαβριέλα
Published: August 2021

Η νεώτερη ιστορία της Ρουμανίας παραμένει ακόμη ένα επιστημονικό πεδίο με πολλαπλά θέματα που δεν έχουν επαρκώς μελετηθεί. Η παρούσα εργασία εστιάζεται στις ελληνο-ρουμανικές σχέσεις κατά την περίοδο που ακολούθησε στην απόκτηση της ανεξαρτησίας της Ρουμανίας μέχρι τον πρώτο παγκόσμιο πόλεμο. Ιδιαίτερος επιστημονικός προβληματισμός για αυτή την έρευνα αποτέλεσε η διακοπή δύο φορές των διμερών διπλωματικών σχέσεων, τα αίτια και η σημασία των οποίων δεν έχουν εξηγηθεί επαρκώς μέχρι σήμερα. […]
Μελέτη της επίδρασης του καιρού στις δασικές πυρκαγιές
Authors: Παπαδόπουλος Αριστοτέλης
Published: August 2021

Στην εργασία αυτή έγινε μία προσπάθεια να καταγραφούν συστηματικά τα δεδομένα δασικών πυρκαγιών για τον Ελλαδικό χώρο την χρονική περίοδο 1990-2004, παράλληλα με τα μετεωρολογικά στοιχεία σταθμών επιφάνειας. Μετά τον προσδιορισμό των ‘’μεγάλων’’ δασικών πυρκαγιών της περιόδου και με τη χρήση ατμοσφαιρικού μοντέλου προσδιορισμού οπισθοτροχιών αερίων μαζών, προχωρήσαμε στην ταξινόμηση τους σε κατηγορίες και τον καθορισμό του τύπου των αερίων μαζών που συνδυάζονται με αυτές τις πυρκαγιές. Στην συνέχεια επιχειρήθηκε η στατιστική ανάλυση των κατηγοριών και η μελέτη των βασικών μετεωρολογικών παραμέτρων κατά μήκος των οπισθοτροχιών των αερίων μαζών. Βρέθηκε ότι οι μεγάλες δασικές πυρκαγιές στην Ελλάδα συνδυάζονται με έξι τύπους αερίων μαζών που προέρχονται από την Ρωσία, την Δυτική Μεσόγειο, την Νότια Μεσόγειο, την Κεντρική Ευρώπη, τον Ατλαντικό Ωκεανό και την Δυτική Ευρώπη. Συχνότερες κατηγορίες είναι αυτές που περιγράφουν αέριες μάζες με προέλευση την Ρωσία και την Δυτική Μεσόγειο. Η δυναμική θερμοκρασία κατά μήκος των τροχιών φαίνεται να παρουσιάζει τις υψηλότερες τιμές της με τις δύο προαναφερθείσες κατηγορίες, ενώ η σχετική υγρασία με την κατηγορία που περιγράφει αέριες μάζες που προέρχονται από την Κεντρική Ευρώπη. Στην συνέχεια υπολογίστηκαν οι μετεωρολογικές/κλιματολογικές ανωμαλίες για ημέρες με "μεγάλες” πυρκαγιές και για ημέρες χωρίς πυρκαγιές. Ακολούθησε σύγκριση των δύο περιπτώσεων χρησιμοποιώντας συστήματα GIS και χάρτες ανωμαλιών από το NOAA-CIRES Climate Diagnostic Center (CDC). Οι ανωμαλίες της θερμοκρασίας του αέρα, της απόλυτης υγρασίας και της ατμοσφαιρικής πίεσης επιφάνειας για τις ημέρες με μεγάλη πυρκαγιά βρέθηκαν μεγαλύτερες από αυτές που αναφέρονται σε ημέρες χωρίς πυρκαγιά, ενώ οι Δυτικές περιοχές της χώρας εμφάνισαν μικρότερες ανωμαλίες συγκρινόμενες με εκείνες των περιοχών της Κεντρικής και Ανατολικής Ελλάδας. Στην συνέχεια πραγματοποιήθηκε ανάλυση των οπισθοτροχιών αερίων μαζών για χρονική περίοδο δύο μηνών και για τρεις εξεταζόμενες περιπτώσεις (για ημέρες με μεγάλη, με μικρή και χωρίς πυρκαγιά). Ταξινομήθηκαν τα παραπάνω σε ομάδες και καθορίσθηκαν οι τύποι των αερίων μαζών που αντιστοιχούν σε αυτές. Ακολούθησε ανάλυση των επιπέδων πίεσης των αερίων μαζών, στατιστική ανάλυση του μέσου ρυθμού μεταβολής της δυναμικής θερμοκρασίας και ανάλυση της μέσης δυναμικής θερμοκρασίας των αερίων μαζών. Βρέθηκε ότι όταν εκδηλώνονται μεγάλες πυρκαγιές πάνω από το 80% των ημερών που προηγήθηκαν της εκδήλωσης της πυρκαγιάς οι αέριες μάζες ήταν αντικυκλωνικές, ξηρές και θερμές με κατεύθυνση ανέμων Β/ΒΑ, ενώ η μέση κατά γεωγραφικό πλάτος και μήκος απόσταση γινόταν μεγαλύτερη δείχνοντας ότι ο αέρας κινείται για μεγαλύτερες αποστάσεις πάνω από θερμές ηπειρωτικές περιοχές. Στην περίπτωση μικρής έκτασης πυρκαγιάς οι αέριες μάζες πριν την εκδήλωση της πυρκαγιάς είναι δροσερότερες και πιο υγρές συγκρινόμενες με τις περιπτώσεις μεγάλων πυρκαγιών. Ορισμένες αέριες μάζες κινούνται πάνω από τα 800 hPa για περισσότερο από το 75% της διαδρομής τους, ενώ άλλες ανάμεσα στα 800- 900 hPa.
Η χριστολογία του Αγίου Κυρίλλου Αλεξανδρείας με βάση τα κείμενά του που καταχωρούνται στα πρακτικά της Γ' Οικουμενικής Συνόδου
Authors: Βλιαγκόφτης Κωνσταντίνος
Published: August 2021

Στο πρώτο μέρος της εργασίας εξετάζονται η "πρώτη ύλη" και τα ερμηνευτικά εργαλεία του αγ. Κυρίλλου (κανόνας Αγίας Γραφής, Θεοπνευστία, παράδοση, ερμηνεία: σκοπός, θεωρία, έννοια, αλήθεια). Εξετάζεται η χρήση και η σημασία των Θεοφανειών στα συνοδικά έργα του Αγ. Κυρίλλου. Στο δεύτερο κεφάλαιο εξετάζονται τα θεολογικά συμφραζόμενα με βάση τα οποία ο άγιος Κύριλλος ερμηνεύει το μυστήριο της ενανθρωπήσεως του Λόγου: η διάκριση Θεολογίας και οικονομίας, η διπλή του ομοουσιότητα. Στο τρίτο κεφάλαιο εξετάζονται απόψεις της χριστολογικής διδασκαλίας του αγίου Κυρίλλου που εξάγονται από την ερμηνεία συγκεκριμένων αγιογραφικών χωρίων: Θεοτόκος, ένωση των δύο φύσεων, αντίδοση των ιδιωμάτων, ο δοξασμός του Χριστού, το ένα πρόσωπο. Τέλος στο τέταρτο κεφάλαιο εξετάζεται η έκθεση των Διαλλαγών (θεολογία των φωνών, χριστολογική ορολογία) ως όρος της Γ' Οικουμενικής Συνόδου.
Μελέτη οστικής πυκνότητας σε αθλητές - αθλήτριες (τεχνικής) κολύμβησης
Authors: Δαλκιράνης Αναστάσιος
Published: August 2021

Σκοπός της έρευνας ήταν να μελετήσει την επίδραση της προπόνησης στην οστική πυκνότητα και τη διακύμανση των βιοχημικών και ορμονικών παραμέτρων σε αθλητές - αθλήτριες Τεχνικής και Κλασικής κολύμβησης, δηλαδή κολύμβησης διαφορετικών επιβαρύνσεων, λόγω ελλιπών έως ανύπαρκτων βιβλιογραφικών δεδομένων στην Τεχνική κολύμβηση. Μεθοδολογία: Συμμετείχαν 3 ομάδες, εθελοντών: δύο ομάδες αθλητών και αθλητριών και μία ατόμων χωρίς ιδιαίτερη ενασχόληση με τον αθλητισμό. Στην πρώτη ομάδα συμμετείχαν 6 αθλητές και 5 αθλήτριες τεχνικής κολύμβησης, ηλικίας 14 έως 20 ετών, στην δεύτερη ομάδα συμμετείχαν 8 αθλητές και 12 αθλήτριες κλασικής κολύμβησης ηλικίας 15 έως 20 ετών και στην τρίτη ομάδα συμμετείχαν 8 αγόρια και 8 κορίτσια ηλικίας 16 έως 20 ετών. Όλοι οι αθλητές της μελέτης προπονούνταν συστηματικά για το άθλημά τους, τα τελευταία τουλάχιστον τέσσερα έτη έως την εκτέλεση των πειραμάτων, κατ’ ελάχιστο πέντε φορές την εβδομάδα επί δέκα μήνες το χρόνο. Η μέτρηση οστικής πυκνότητας έγινε με τη μέθοδο της φωτονιακής απορροφησιομέτρησης διπλής δέσμης ακτινών X (DEXA), με μηχάνημα LUNAR DPX με in vivo μακρόχρονη επαναληψιμότητα για το εργαστήριο 0,5%, στις περιοχές της ωμικής ζώνης, Σ.Σ., Ο.Μ.Σ.Σ., πυελικής ζώνης, ισχίου και όλου του σώματος, στην αρχή της προπονητικής περιόδου και στο τέλος της (πριν την έναρξη της επόμενης προπονητικής περιόδου). Έγινε προσδιορισμός επιπέδων ορού παραθορμόνης, οστεοκαλσίνης, προλακτίνης, αλκαλικής φωσφατάσης, ασβεστίου, φωσφόρου, τεστοστερόνης, κορτιζόλης. Εν συνεχεία μελετήθηκε η διακύμανση των ορμονών οστικού μεταβολισμού σε διαφορετικές προπονητικές περιόδους του ετήσιου προπονητικού κύκλου, ώστε να μη διαφύγει κάποια μεταβολή. Τα αποτελέσματα της έρευνας έδειξαν ότι δεν υπήρχε στατιστικά σημαντική διαφορά της Ο.Π. στις μετρηθείσες περιοχές των αθλητών -τριών μέσα στις ομάδες, μεταξύ των ομάδων και κατά φύλο, εκτός μίας μικρής παρατηρηθείσας διαφοράς στα κορίτσια της Τεχνικής και Κλασικής κολύμβησης στην Ο.Μ.Σ.Σ. Επίσης, δεν διαπιστώθηκαν μεταβολές των βιοχημικών και ορμονικών δεικτών κατά την περίοδο προπόνησης, τόσο σε μακρά μεσοδιαστήματα μεταξύ αιμοληψιών, όσο και σε βραχέα. Συμπερασματικά: Στην Κλασική κολύμβηση δεν παρατηρήθηκε οστεολυτική ή οστεογενετική δράση, γεγονός που αναμένονταν θεωρητικά στην Τεχνική κολύμβηση λόγω διαφορετικής εφαρμοζόμενης τεχνικής. Από τα αποτελέσματα προκύπτει ότι στην Τεχνική κολύμβηση, παρά της μεγαλύτερες επιβαρύνσεις στις περιοχές Ο.Μ.Σ.Σ. και Ισχίων, δεν επηρεάζεται η οστική μάζα λόγω θέσης σώματος και της άνωσης του νερού. Προτείνεται: 1. η συμπλήρωση του προπονητικού προγράμματος με ασκήσεις φορτίσεως κατά τον επιμήκη / κατακόρυφο άξονα (ασκήσεις άρσης βαρών, δρομικές, αλτικές) με την προϋπόθεση να μην αυξηθεί η μυϊκή μάζα ώστε να επηρεάζει την πλεύση των αθλητών αρνητικά. 2. Περαιτέρω μελέτη αξιολόγησης της Ο.Π. σε μεγαλύτερο δείγμα elite κολυμβητριών Τεχνικής κολύμβησης, όλων των ηλικιών, με μεταβλητές ορμόνες, βάρος σώματος κ.λπ. και ίδιο πρόγραμμα προπόνησης.